钦定古今图书集成/明伦汇编/氏族典/第284卷 > 黄夷行
## 钦定古今图书集成/明伦汇编/氏族典/第284卷 > 黄夷行

按《万姓统谱》：“夷行字用之，浦城人。父革，宣和间中武
举，官至武功大夫。”夷行用荫补官，调监分宁酒税。丁
父忧。故事，小使臣丧制只百日，夷行恳请持服。尝建
论委将帅、训舟师及铨选用人利害。会有以其说闻
者，孝宗召对便殿，语复称旨。翌日，降诏奖谕，特授阁
门祗候。寻假泉州观察使、知阁门事。使金，既还，主管
左右春坊事，东宫甚器遇之，除阁门宣赞舍人。后以
疾乞闲。宁宗立，召除带御器械，改左武卫将军。金使
至，命夷行充主客副使，转武功大夫。